אורית סטרוק

אורית מלכה סטרוּק (נולדה ב-15 במרץ 1960, ט"ז באדר ה'תש"ך) היא שרת ההתיישבות והמשימות הלאומיות וחברת הכנסת מטעם מפלגת האיחוד הלאומי בסיעת הציונות הדתית. הקימה את "ארגון זכויות האדם ביש"ע" ועמדה בראשו בין השנים 2004–2012. סטרוק נולדה בירושלים למשפחה מסורתית. הוריה, יהודה ואסתי כהן, היו בעלי תפיסת עולם שמאלנית. אביה, יהודה כהן, היה חוקר בתחום הלאומיות באיחוד האירופי. סבתה היא המשוררת מלכה נשר, וממנה קיבלה את שמה השני. אורית למדה בתיכון ליד האוניברסיטה בירושלים. בכיתה י"א חזרה בתשובה והחלה ללמוד ב'גשר' וב'מכון מאיר'. לאחר מכן המשיכה לשירות לאומי והתנדבה במגדל העמק. הייתה לבת בית בביתו של הרב חיים דרוקמן, שהכיר בינה ובין תלמידו בישיבת אור עציון, אברהם סטרוק, לו נישאה. הזוג גר בירושלים כשנה. לקראת הנסיגה מסיני עברו לגור בימית כדי לחזקה, ולאחר פינויה עברו להתגורר ביישוב היהודי בחברון. ביישוב היהודי בחברון מילאה סטרוק תפקידים ציבוריים. היא נבחרה כחברת "ועד נשים למען המערה", שפעלה בשתדלנות בקרב אנשי ציבור לפתיחת מערת המכפלה לתפילות יהודים. זאת לאחר שנסגרה בעקבות טבח מערת המכפלה ב-1994. מאז שנת 2000 עמדה בראש המחלקה המשפטית-מדינית של היישוב היהודי בחברון[דרושה הבהרה]. סטרוק ייסדה את ארגון זכויות האדם ביש"ע ב-2002, בעקבות פינוי והריסת ביתה של משפחת עוזרי מהמאחז "גבעה 26", כחודש לאחר שאבי המשפחה נרצח בביתו; לאחר שארגוני זכויות אדם סירבו לסייע למשפחה. מאז עמדה סטרוק בראש הארגון בהתנדבות. במסגרת פעילותה בארגון היא הגישה תלונות במח"ש ותביעות בבית משפט נגד שוטרים בטענה שתקפו מפגינים במהלך המחאה נגד תוכנית ההתנתקות ופינוי עמונה. בעקבות דיונים בתביעות אלה הגישה שתי קובלנות פליליות נגד עורכי דין שייצגו נאשמים בתקיפה של משתתפים בהפגנות נגד תוכנית ההתנתקות. בתי המשפט פסקו שיש לבטל קובלנות אלה, וחייב את הקובלים בהוצאות משפט. באפריל 2013 קיבלה את מגן "כנס רמלה" על פועלה בתחום, והדגשת "ייחודה של מדינת ישראל כמדינה יהודית". בבחירות לכנסת ה-17 התמודדה במקום ה-13 ברשימת האיחוד הלאומי-מפד"ל, במסגרת מפלגת תקומה ולא נבחרה. במהלך כהונת הכנסת ה-18 ניהלה בהתנדבות את "שדולת ארץ ישראל" בכנסת, שנאבקה בהקפאת הבנייה בהתנחלויות וקידמה את הקמת הוועדה לבחינת מצב הבנייה ביהודה ושומרון. השדולה קידמה גם את ההכרזה על מערת המכפלה וקבר רחל כאתרי מורשת לאומיים והביאה לחקיקת חוק למניעת פגיעה במדינת ישראל באמצעות חרם. בבחירות לכנסת ה-19 הוצבה במקום ה-10 ברשימת הבית היהודי מטעם מפלגת תקומה. במסגרת תעמולת הבחירות של מפלגת הליכוד הוצגה סטרוק כתומכת בפעולות תג מחיר, בציטוט אמירתה "אנחנו הולכים לגבות תג מחיר משפטי מכל השוטרים שפעלו באלימות ושלא כדין במסגרת אירוע עמונה, שהסתיימו עם מאות אזרחים פצועים במקום". בעקבות כך הבהירה סטרוק כי "באותה עת לא הייתה קיימת משמעותו הוונדליסטית של המושג 'תג מחיר'. עוד לא המציאו את הפעולות הוונדליסטיות, שלהן אני מתנגדת". בכנסת ה-19 כיהנה סטרוק כיושבת-ראש "השדולה לחזית ארץ-ישראל בכנסת" וכחברה בשדולת חברות הכנסת, בשדולה למען שילוב ילדים עם מוגבלויות במערכת החינוך, בשדולה לעידוד, חיזוק וטיפוח החיילים המשוחררים ובשדולה למען עולי אתיופיה. בפעילותה כחברת הכנסת המשיכה סטרוק לעסוק בנושאי זכויות האדם, בהצעות חוק לכלל תושבי ישראל ולהשוואת זכויות ביהודה ושומרון. אחדות מהצעות חוק אלה: הצעת חוק להחלת חוק עבודת נשים על יהודה ושומרון בידי מעביד שהוא אזרח ישראל, תושב ישראל, תאגיד ישראלי או מדינת ישראל. ההצעה אושרה בוועדת השרים לענייני חקיקה, אך נתקלה בהתנגדות של היועץ המשפטי לממשלה, יהודה וינשטיין, והשרים ציפי לבני ויעקב פרי, שחששו מההשלכות המדיניות שלה. הצעת חוק להחלת חוק הספריות הציבוריות ביהודה ושומרון. חוק איסור אפליה מחמת גיל (תיקוני חקיקה), התשע"ד-2014, האוסר אפליה מטעמי גיל גם בחוק איסור הפליה במוצרים, בשירותים ובכניסה למקומות בידור ולמקומות ציבוריים ובחוק זכויות החולה. חקיקה שבצעה סטרוק בשיתוף עם חברי כנסת אחרים: חוק יסוד: משאל עם, שקובע שהסרת ריבונות ישראלית תעשה באישור משאל עם, בשיתוף עם איילת שקד ויריב לוין. חוק ההופך שחרור מחבלים בעסקאות מדיניות מהליך חנינה להליך מנהלי המאפשר כליאה מחודשת של המחבלים בהתאם לשיקולים מדיניים או אם הם מפרים את תנאי השחרור. בשיתוף עם זאב אלקין. בעקבות הגידול במספר אירועי יידוי אבנים ובקבוקי תבערה על כלי רכב ביהודה ושומרון בשנת ה'תשע"ד (החל מספטמבר 2013) סטרוק, יחד עם חברי כנסת נוספים מהבית היהודי, הסדירו תיקצוב בן מיליון ורבע שקלים למיגון כלי רכב ביהודה ושומרון. בעקבות חטיפת שלושת הנערים ב-12 ביוני 2014 דחפה סטרוק לכך שמבצע שובו אחים יכלול את מעצר בכירי חמאס ביהודה ושומרון ומעצר של מחבלים ששוחררו בעסקת שליט. הצעתה אומצה בקבינט המדיני-ביטחוני וכוחות צה"ל והשב"כ עצרו כ-50 ממשוחררי עסקת שליט. סטרוק גם הביאה נתונים לגבי המשכורות שמשלמת הרשות הפלסטינית למחבלים של החמאס ושל הפת"ח, ובלחצו של נפתלי בנט החליט הקבינט לפעול לעצירת העברות אלה. ב-2014 פעלה סטרוק, בסיוע שר השיכון אורי אריאל, על מנת לאפשר חפירות ארכאולוגיות בתל חברון. בחפירות נתגלו שרידי עיר יהודית מבוצרת ומתוכננת היטב מתקופת בית שני. לקראת הבחירות לכנסת העשרים בחר מרכז תקומה את סטרוק למועמדת השלישית מטעמו, ובעקבות כך היא הוצבה במקום ה-13 ברשימה המשותפת עם הבית היהודי. המפלגה קיבלה 8 מנדטים וסטרוק לא נכנסה לכנסת. עם זאת, המשיכה סטרוק לרכז את שדולת ארץ ישראל בכנסת. גם לקראת הבחירות לכנסת העשרים ואחת באפריל 2019, בחר מרכז תקומה את סטרוק למועמדת השלישית מטעמו. היא הוצבה במקום השישי ברשימת איחוד מפלגות הימין ולא נכנסה לכנסת. בבחירות לכנסת העשרים ושתיים בנובמבר 2019 התמודדה סטרוק במסגרת רשימת ימינה במקום העשירי ולא נבחרה לכנסת. לקראת הבחירות לכנסת העשרים ושלוש במרץ 2020 הוצבה שוב במקום העשירי ברשימת ימינה ולא נבחרה לכנסת. לקראת הבחירות לכנסת העשרים וארבע במרץ 2021 הוצבה סטרוק במקום החמישי ברשימת הציונות הדתית כנציגה רביעית של מפלגת האיחוד הלאומי-תקומה. בבחירות אלו זכתה הרשימה ב-6 מנדטים והיא נבחרה לכנסת. בתחילת כהונת הכנסת נבחרה סטרוק לשמש כיו"ר הסיעה, וחזרה לכהן כיו"ר שדולת ארץ ישראל בכנסת. בבחירות המקדימות במפלגת הציונות הדתית סטרוק זכתה במקום השני ונבחרה לכנסת העשרים וחמש. לקראת השבעת ממשלת ישראל ה-37 הביעה סטרוק את תמיכתה בתיקון חוק איסור הפליה במוצרים, בשירותים ובכניסה למקומות בידור ולמקומות ציבוריים כך שבעל עסק יוכל להימנע מלהעניק שירות אשר נוגד את אמונתו הדתית, כאשר יש עסקים אחרים המספקים את אותו שירות באותו אזור. בהמשך ציינה לדוגמה, כי "אם יש טיפול רפואי שמנוגד להלכה, רופא שומר מצוות לא יאלץ לתת אותו". בתגובה להצעת החוק התפתח דיון ציבורי. פרופ' ציון חגי, יו"ר ההסתדרות הרפואית בישראל ציין כי התבטאות זו מנוגדת לשבועת הרופא לה מחויבים הרופאים בישראל. ב-29 בדצמבר 2022, עם הקמת הממשלה ה-37, מונתה אורית סטרוק לתפקיד שרת ההתיישבות. שם המשרד הורחב ל"משרד ההתיישבות והמשימות הלאומיות" והועברו אליו תחומי פעולה ממשרדים אחרים. בספטמבר 2023 מונתה סטרוק לנציגת הממשלה בוועדה לבחירת דיינים, ובנובמבר 2023 מונתה לנציגות הממשלה בוועדה לבחירת שופטים. לאורך שנת 2022 ועד ספטמבר 2023, בסמוך לפתיחת מתקפת הפתע של חמאס, התריעה סטרוק פעמים רבות בפני שרי הביטחון והממשלות השונות מפני הכנסה לרצועת עזה של חומרים דו-שימושיים, כדוגמת מנועי סירות וחלקי חילוף לאופנועים, שמיועדים לצרכים אזרחיים, אך יכולים לשמש גם למטרות צבאיות עבור ארגון הטרור חמאס. התרעותיה של סטרוק התבססו, בין היתר, על מידע שהגיע אליה מראש המל"ל לשעבר, מאיר בן שבת לפיו החומרים משמשים לייצור אמצעי לחימה ברצועת עזה. סטרוק נשואה לאברהם ולה 11 ילדים ומעל ל-20 נכדים. היא תושבת "שכונת אברהם אבינו" בחברון. שנים מבניה נפצעו בפיגוע ירי במהלך האינתיפאדה השנייה. בנה דוד נפצע בשנת 2001 בהיותו בן שבע, מירי שבוצע משכונת אבו סנינה לעבר בית המשפחה. בנה מרדכי נפצע בפיגוע ירי מרכב נוסע ב-25 בפברואר 2002 בעת שנסע כטרמפיסט סמוך לצומת זיף הסמוכה ליישוב כרמל. מרדכי נפצע גם הוא בחזה והוגדר כפצוע בינוני. בנה הבכור, צבי, הוא חקלאי המתגורר באש קודש. ב-2007 הורשע בעבירות של חבלה בנסיבות מחמירות, חטיפה לשם חבלה חמורה, תקיפה והיזק לבעלי חיים, ונידון ל-30 חודשי מאסר. בתגובה לפסק הדין אמרה סטרוק: "בשונה מבית המשפט, שהעדיף להאמין לעדים הערבים, אנחנו מאמינים ובטוחים בחפותו של צביקי, כואבים את הצלחתם של מבקשי רעתו ונשתדל לסייע לו לעמוד בגזר הדין הקשה שהוטל עליו". בדצמבר 2015 נפצע בנה יצחק בפיגוע דקירה בחברון, לאחר שהסתער בידיים חשופות על מחבל שדקר חייל. ב-24 במאי 2022 נפצע בנה ידידיה כתוצאה מיידוי אבנים בכפר חווארה דרומית לשכם. אורית סטרוק, באתר ערוץ הכנסת אתר האינטרנט הרשמי של אורית סטרוק אורית סטרוק, באתר הכנסת אורית סטרוק, ברשת החברתית פייסבוק אורית סטרוק, ברשת החברתית אקס (טוויטר) אורית סטרוק, באתר כנסת פתוחה חגית רוטנברג, מהמטבח אל המטבחון, באתר ערוץ 7, 29 בדצמבר 2005 ליאת רון, ‏מנהיגת המתנחלים שהפכה לח"כ: אורית סטרוק מדברת, באתר גלובס, 3 במרץ 2013 עדו בן פורת, סטרוק נגד עקיבא אלדר, באתר ערוץ 7, 22 במרץ 2013 תומר ניר, ‏סטרוק אלופת החקיקה של הבית היהודי; שקד ומועלם מיד אחריה, באתר "סרוגים", 31 במרץ 2014 שמעון כהן, בנט לסטרוק: תודה על יוזמותייך לחיפוש החטופים, באתר ערוץ 7, 27 ביוני 2014 דוד בן בסט מראיין את אורית סטרוק, "הנבחרים", באתר YouTube, ‏17 בינואר 2014 אילת כהנא, הבחירות הן קרב חיינו, בעלון עולם קטן שירית אביטן כהן, ‏"מי שיאפשר שוב פיצול בימין, עלול לשאת כתם לכל החיים", בעיתון מקור ראשון, 21 ביולי 2019 מגזין אשת, מלכהלי, קוד הפעולה: משזרת הכוחות החיוביים, בספטמבר 2021 הודיה כריש חזוני, ‏אורית סטרוק: "זו חייבת להיות ממשלה של כולם. לא להרחיק ציבורים אחרים", בעיתון מקור ראשון, 30 בדצמבר 2022 השרה אורית סטרוק: "אנחנו צריכים לחזור לאמירות הכי בסיסיות של חיזוק ההתיישבות", סרטון בערוץ "עכשיו 14", באתר יוטיוב (אורך: 19:11) מנאומיה ומכּתביה נאום בכורה - ח"כ אורית סטרוק, סרטון בערוץ "Orit Strock", באתר יוטיוב (אורך: 17:22) אורית סטרוק מגיבה: צביעות השמאל וארגוני זכויות האדם, באתר הארץ, 23 במרץ 2013 שילה פריד, עניין אישי והפעם עם אורית סטרוק, באתר ערוץ 7, ‏ה' באלול ה'תשע"ט חגית רוטנברג, מהמטבח אל המטבחון, באתר ערוץ 7, 29 בדצמבר 2005 יוני קמפינסקי, כנס רמלה: הוקרה ל"חוננו" וח"כ סטרוק, באתר ערוץ 7, 5 באפריל 2013 ק"פ (י-ם) 109/06 אורית סטרוק וארגון זכויות האדם ביש"ע נגד עו"ד גדי טל, ניתן ב-11 ביולי 2007 ק"פ (ב"ש) 1002/07 אורית סטרוק וארגון זכויות האדם ביש"ע נגד עו"ד מוטי יוסף, ניתן ב-15 ביולי 2008 כנס רמלה: הוקרה ל"חוננו" וח"כ סטרוק, באתר ערוץ 7, 5 באפריל 2013 רשימת המועמדים של הבית היהודי לכנסת ה-19, באתר ועדת הבחירות המרכזית ראיון בתוכנית עושים צהרים עם יעל דן, באתר גלי צה"ל, 20 בינואר 2013 יהונתן ליס ורויטל חובל, היועמ"ש הזהיר את השרים: חוק סטרוק עשוי להתפרש כסיפוח השטחים, באתר הארץ, 30 באוגוסט 2013 עוזי ברוך, נתניהו ימנע ההצבעה על חוק הנשים ביו"ש?, באתר ערוץ 7, 31 באוגוסט 2013 הצעת חוק הספריות הציבוריות (תיקון - ספריות ציבוריות באזור), התשע"ד-2013 חוק איסור הפליה מחמת גיל (תיקוני חקיקה), התשע"ד-2014, במאגר החקיקה הלאומי באתר הכנסת חוק משאל עם אושר סופית במליאת הכנסת, אתר הכנסת, 12 במרץ 2014. אושר סופית: הממשלה תוכל להחזיר מחבלים לכלא, אתר הכנסת, 29 ביולי 2014. שלמה פיוטרקבסקי, הועבר התקציב למיגון כלי רכב ביו"ש, באתר ערוץ 7, 23 בדצמבר 2013 אריאל כהנא, מאחורי הקלעים בקבינט: כך הוחלט על הפלת חמאס, באתר nrg‏, 22 ביוני 2014 מורן אזולאי, הקבינט: נפעל לעצירת המענקים למחבלים, באתר ynet, 26 ביוני 2014 ארכיאולוגים החופרים בחברון: העיר הייתה יהודית בתקופת בית שני, באתר וואלה, 23 ביולי 2017 דליה מזורי, חברון: נחשפה עיר יהודית מתקופת בית שני, באתר nrg‏, 31 באוקטובר 2014. בני טוקר, השמאל מריח בחירות ונלחם בהתיישבות, באתר ערוץ 7, 23 בדצמבר 2018 ערוץ 7, הוגשה רשימת הציונות הדתית, נעם ועוצמה יהודית: סמוטריץ' מוביל, בן גביר במקום השלישי, באתר ערוץ 7, 4 בפברואר 2021 בנצי רובין, ‏הציונות הדתית בחרה את יו"ר הסיעה שלה בכנסת, באתר "סרוגים", 19 באפריל 2021 ציוץ של אורית סטרוק, 25 בדצמבר 2022 יו"ר ההסתדרות הרפואית עונה לסטרוק: "אף אדם או חוק לא ישנו את שבועת הרופא", באתר מעריב אונליין, 25 בדצמבר 2022 עטרה גרמן, ‏שישה אגפים ממשרדים שונים: כך ייראה המשרד החדש של אורית סטרוק, בעיתון מקור ראשון בחירת שרה לחברה בוועדה לבחירת דיינים, החלטה מספר 930 של ממשלת ישראל השלושים ושבע, משנת 2023, באתר של משרד ראש הממשלה ערב כינוס הוועדה לבחירת שופטים: זו נציגת הממשלה שתצטרף, באתר ישראל היום קביעת שרה כחברה בוועדה לבחירת שופטים בנוסף לשר המשפטים, באתר משרד ראש הממשלה אריאל כהנא, מכתבי האזהרה של סטרוק: "יום פקודה בוא יבוא לכשחמאס יחליט", באתר ישראל היום, ‏4/1/2024 זאב קם, סיבה למתיחות: בישראל בוחנים צמצום הכנסת סחורות בעלות שימוש צבאי לעזה, באתר כאן – תאגיד השידור הישראלי, 22 במאי 2023 שילה פריד, עניין אישי והפעם עם אורית סטרוק, באתר ערוץ 7, 5 בספטמבר 2019 עמוס הראל, 7 ישראלים נפצעו מירי בשטחים; צה"ל חידש הכתר בחברון, באתר הארץ, 26 ביוני 2001 ע"פ 3578/11 צבי סטרוק נ' מדינת ישראל, ניתן ב־13 באוגוסט 2012 חיים לוינסון, עונשו של מתנחל שהתעלל בפלסטיני הוארך בשנה, באתר הארץ, 13 באוגוסט 2012 שלמה פיוטרקובסקי, ביהמ"ש העליון החמיר בעונשו של צבי סטרוק, באתר ערוץ 7, 13 באוגוסט 2012 נועם אמיר, ‏תיעוד: הסרטון המתעד את פציעת בנה של אורית סטרוק בפיגוע, באתר מעריב אונליין, 12 בדצמבר 2015 בעקבות יידוי אבנים על רכבם בשומרון: בנה של ח"כ סטרוק וילדיו נפצעו קל-בינוני בתאונה, באתר ynet, 25 במאי 2022 "אלחם על פיסת הבד הזו": הקרב על הדגל בחווארה נמשך, סרטון בערוץ "כאן | חדשות - תאגיד השידור הישראלי", באתר יוטיוב (אורך: 12:24), בדקה 07:29 מתואר האירוע.